Pobedim

Pobedim je obec na Slovensku v okrese Nové Mesto nad Váhom.

Polohopis 
Nachádza sa medzi Piešťanmi a Novým Mestom nad Váhom, západne od diaľničného úseku Piešťany – Horná Streda. Do obce možno prísť z Piešťan (odbočka na Veľké Orvište, Bašovce, Pobedim a Hornú Stredu). Z obce je možnosť cestovať autom cez Podolie a Častkovce do Čachtíc a Nového Mesta nad Váhom.

Dejiny 
Obec je známou archeologickou lokalitou s nálezmi z doby bronzovej, rímskej a slovanskej. V chotári obce bolo objavené slovanské hradisko z obdobia Veľkej Moravy. Intravilán Pobedima bol osídlený v 12.13. storočí. Donedávna bol rokom prvej písomnej zmienky rok 1392. Podľa novších výskumov prvá písomná zmienka pochádza z roku 1355. V tomto období patril do majetku čachtického hradu. V roku 1392 osadu Pobedim daroval uhorský kráľ významnému feudálovi Ctiborovi zo Ctiboríc. Od roku 1414 bola obec súčasťou majetku Prepozitúry P. Márie v Novom Meste nad Váhom. Obývali ju roľníci a v západnej časti obce sa nachádzal pôvodne habánsky mlyn.
. V roku 1928, presnejšie v noci z 1.októbra na 2. októbra sa v obci odohral pogrom, namierený na obyvateľov neďalekej rómskej osady. Výsledkom útoku cca. 60 dedinčanov na spomínanú osadu bolo okrem dvadsiatky zranených aj šesť mŕtvych: jeden muž, štyri ženy a jedno 6 ročné dieťa.

Kultúra a zaujímavosti

Pamiatky 
 Slovanské nížinné hradisko s pohrebiskom, archeologická lokalita z 9. storočia. Hradisko sa nachádzalo juhozápadne od dnešnej dediny, jeho rozloha bola dovedna asi 8 ha. Pôvodne sa nachádzalo v močaristom prostredí, ktoré bolo pred začatím archeologických prieskumov v roku 1959 odvodnené. Časť hradiska, akropola, bola opevnená valmi s komorovým systémom a baštami. Významnejšie profánne či sakrálne objekty tu však zatiaľ neboli lokalizované. Lokalita bola archeologicky skúmaná v roku 1964, no historikom bola známa už v 19. storočí. Posledný výskum sa uskutočnil v roku 2005. Pomocou rádiokarbónového datovania bola doložená existencia hradiska len v 2. pol. 9. storočia.

 Rímskokatolícky kostol sv. Michala Archanjela, trojloďová neskororenesančná stavba s pravouhlým ukončením presbytéria, transeptom a  predstavanou vežou, z rokov 16741678. Opevnenie kostola je staršie, z prvej tretiny 17. storočia. Iniciátorom stavby kostola bol novomestský prepošt Jakubom Haško. V roku 1923 bol rozšírený. Obnovami prešiel v rokoch 1970/1971 a 20002004. V presbytériu je umiestnený barokový oltár sv. Michala Archanjela, v bočných lodiach oltáre s barokovými sochami a nadstavcami z 18. storočia. V južnej časti lode sa nachádza pôvodná baroková kazateľnica so sochou patróna kostola. Bohatá výmaľba kostola pochádza z roku 1935, je od rožňavského maliara kostolov Júliusa Ádáma. Fasády kostola sú členené pármi pilastrov a polkruhovo ukončenými oknami s profilovanými šambránami. Veža je lemovaná pilastrami a ukončená zvonovitou helmicou s malou baňou. Kostol je obkolesený štvorcovým opevnením so štyrmi kruhovými nárožnými baštami s ihlancovými helmicami. Do areálu sa vstupuje vežovitou vstupnou bránou s bosovaným polkruhovým portálom. 

 Pamätná fara, jednopodlažná trojtraktová pôvodne renesančná stavba na pôdoryse obdĺžnika z polovice 17. storočia. Upravovaná bola v 18. storočí a klasicisticky v roku 1835. Nachádza sa západne od kostola. Je na nej umiestnená pamätná tabuľa z roku 1934 venovaná básnikovi a kňazovi Jánovi Hollému, ktorý pôsobil v obci v rokoch 18081811. Busta básnika na pamätnej tabuli je od sochára Vojtecha Ihriského.

 Roľnícky dom, jednopodlažná ľudová bielená stavba s valbovou strechou z roku 1878. Dom je na požiadanie prístupný verejnosti. Návštevníkom je k dispozícii zachovaný interiér, chlebová pec a expozície národopisu, archeológie a histórie.

 Habánsky mlyn, technická pamiatka z 19. storočia. Nachádza sa pri potoku Dubová a má zachované technické zariadenie z prvej tretiny 20. storočia. Verejnosti nie je prístupný.

Osobnosti obce

Rodáci 
 Jozef Feranec (* 1910 - † 2003), rímskokatolícky biskup banskobystrickej diecézy 
 Ján Veizer (* 1941), kanadský geochemik slovenského pôvodu, profesor na univerzite v Ottawe

Pôsobili tu 
 Ján Hollý (* 1785 - † 1849), rímskokatolícky kňaz, básnik, spisovateľ a prekladateľ

Referencie

Iné projekty

Externé odkazy 
 Oficiálna stránka obce
 Hradiská.sk- Hradisko Pobedim na portáli o slovanských hradiskách

 
Obce okresu Nové Mesto nad Váhom